
Text rozhodnutia
Súd: Krajský súd Košice Spisová značka: 6S/78/2014 Identifikačné číslo súdneho spisu: 7014200733 Dátum vydania rozhodnutia: 25. 05. 2017 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2017:7014200733.2 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedníčky senátu JUDr. Evy Baranovej, členov senátu JUDr. Valérie Mihalčínovej a JUDr. Milana Končeka, v právnej veci žalobcu Ľ. B., bývajúceho v A., X. XXXX/X, právne zastúpeného advokátom JUDr. Ladislavom Miklošom, Košice, Vodná 6, proti žalovanému Slovenskej obchodnej inšpekcie, Ústredný inšpektorát SOI, Bratislava, Prievozská 32, v konaní o žalobe na preskúmanie rozhodnutia žalovaného z 23.04.2014 č. SK/0003/99/2014, takto jednomyseľne r o z h o d o l : Žalobu z a m i e t a . Žalobcovi n e p r i z n á v a právo na náhradu trov konania. o d ô v o d n e n i e : 1. Žalovaný napadnutým rozhodnutím zamietol odvolanie žalobcu a potvrdil rozhodnutie Inšpektorátu Slovenskej obchodnej inšpekcie so sídlom v Košiciach pre košický kraj z 11.11.2013 č. F/0337/08/13. Týmto rozhodnutím inšpektorát uložil žalobcovi peňažnú pokutu vo výške 1.000,-- eur pre porušenie povinností uvedených v § 6 ods.2 a § 6 ods.3 zákona č. 377/2004 Z.z. o ochrane nefajčiarov. Inšpektormi SOI bolo pri kontrole vykonanej dňa 21.08.2013 v prevádzkovej jednotke Novinový stánok, P. XX/A, A., zistené, že žalobca neodoprel predať a odpredal osobe mladšej ako 18 rokov tabakové výrobky, napriek tomu, že predaj tabakových výrobkov osobám mladším ako 18 rokov je zakázaný. 2. Žalobca podal proti rozhodnutiu odvolanie, v ktorom uviedol, že správny orgán vychádzal z nespoľahlivo, nedostatočne a neobjektívne zisteného stavu. Poukázal na to, že inšpekčný zákon neobsahuje údaj, ktorý by dokazoval, že kontrola bola vykonaná za prítomnosti maloletej osoby, a neobsahuje ani relevantný dôkaz, že osoba, ktorá mala vykonať kontrolný nákup, bola maloletá. Poukázal na skutočnosť, že v zmysle § 5 ods.3 zákona č. 128/2002 Z.z. v znení neskorších predpisov o štátnej kontrole vnútorného trhu vo veciach ochrany spotrebiteľa (ďalej iba „zákon o štátnej kontrole“) je SOI na základe písomného súhlasu zákonného zástupcu maloletej osoby oprávnená vykonať kontrolu dodržiavania zákazu predaja a povinnosti odopretia predaja tabakových výrobkov za prítomnosti maloletej osoby, pričom zákon neumožňuje výslovne vykonať kontrolu maloletou osobou. Poukázal na ustanovenie § 5 ods.2 zákona o štátnej kontrole a zdôraznil, že na maloletú osobu podľa ods.3 sa okrem oprávnenia podľa odseku 6 písm.a) práva a povinnosti inšpektorov nevzťahujú. Teda nie je zo zákona daná možnosť maloletej osoby vykonávať žiadnym spôsobom kontrolu tak, ako jej to umožnili inšpektori SOI, keď jej zrejme nezákonne prikázali vykonať kontrolu vykonaním kontrolného nákupu cigariet. Ďalej namietal, že správny orgán mu neumožnil napriek jeho žiadosti nahliadnuť do spisu za účelom zistenia, či správny orgán disponuje a či administratívny spis obsahuje písomný súhlas zákonného zástupcu maloletej osoby na prítomnosť pri kontrole, a tým mu znemožnil ako účastníkovi konania uplatniť si svoje ústavné právo na obhajobu. Vyslovil pochybnosť, že písomný súhlas zákonného zástupcu maloletej neexistuje, nie je vôbec zaevidovaný v administratívnom spise a môže byť vypracovaný dodatočne a účelovo. Žiadal preto, aby odvolací orgán zrušil napadnuté rozhodnutie v celom rozsahu. 3. Žalovaný k odvolacím námietkam v odôvodnení napadnutého rozhodnutia konštatoval, že nebol zistený dôvod na vyhovenie odvolania žalobcu, skutkový stav popísaný v inšpekčnom zázname zo dňa 21.08.2013 pokladá odvolací orgán za spoľahlivo zistený a odvolacie námietky boli vyhodnotené ako bezpredmetné, nemajúce vplyv na skutkové zistenia a zodpovednosť účastníka konania na porušenie zákona. 4. Žalovaný konštatoval, že inšpektori SOI postupovali v súlade s postupom upraveným v ustanovení § 5 ods.3 zákona o štátnej kontrole, keď vykonali predmetnú kontrolu za prítomnosti maloletej osoby s predchádzajúcim písomným súhlasom jej zákonného zástupcu, pričom táto bola v inšpekčnom zázname identifikovaná podľa mena začiatočného písmena jej priezviska a veku v čase kontroly. Žalovaný zdôraznil, že v uvedenom prípade je kontrolný postup daný zákonom, pričom orgán dozoru v zmysle uvedeného konal a tento postup vie preukázať. K námietke žalobcu, že vek maloletej v čase vykonávania kontroly nebol nijakým spôsobom preukázaný, žalovaný uviedol, že v zmysle inšpekčného záznamu túto námietku žalobca neuviedol. Ani v priebehu správneho konania nevzniesol vo veci žiadne námietky, a z toho dôvodu sa javí jeho vyjadrenie ako zjavne účelové. Totožnosť maloletého sa z dôvodu jeho ochrany v inšpekčnom zázname neuvádza, ale inšpektorát SOI disponuje zmluvou o spolupráci medzi zákonným zástupcom maloletej a inšpektorátom SOI v Košiciach, v ktorej sú uvedené údaje maloletej, a v zmysle ktorej zákonný zástupca súhlasil s účasťou maloletej na výkone kontroly. K námietke žalobcu, že sa nemohol oboznámiť s obsahom písomného súhlasu zákonného zástupcu maloletej osoby, žalovaný uviedol, že súhlas zákonného zástupcu je uložený v zapečatenej obálke, ktorá tvorí súčasť inšpekčného záznamu uloženého v spise. Pretože správny orgán nedisponoval súhlasom zákonného zástupcu so sprístupnením osobných údajov maloletej osoby, nebolo možné s týmto súhlasom oboznámiť žalobcu. Zmluva je uložená v zapečatenej obálke a z dôvodu zabezpečenia ochrany osoby mladšej ako 18 rokov slúži výlučne pre potreby SOI, a následne bude v prípadnom ďalšom konaní sprístupnená súdu. 5. Z uvedených dôvodov žalovaný považoval skutkový stav za spoľahlivo zistený a protiprávnosť konania žalobcu za nepochybne preukázanú, pričom výšku uloženej pokuty pokladal za primeranú zistenému skutkovému stavu. Pokiaľ ide o výšku pokuty, žalovaný uviedol, že pri jej určení bolo podľa § 10 ods.9 zákona o ochrane nefajčiarov prihliadnuté na závažnosť porušenia povinností, čas trvania a na vzniknuté alebo hroziace škodlivé následky na zdravie, a tým že predávajúci porušil zákaz predaja tabakových výrobkov osobám mladším ako 18 rokov. Prihliadol aj na reálnu možnosť vzniku závislosti od nikotínu ako návykovej a škodlivej zložke nachádzajúcej sa v tabaku, pričom toto nebezpečenstvo je o to vážnejšie, že ide o maloletých spotrebiteľov. Z hľadiska posudzovania miery zavinenia správny orgán pri určovaní výšky pokuty za zistený protiprávny skutkový stav vzal do úvahy, že účastník konania ako predávajúci je povinný dodržiavať všetky zákonom stanovené podmienky predaja výrobkov, za dodržiavanie ktorých zodpovedá objektívne, t.z. bez ohľadu na akékoľvek okolnosti, ktoré spôsobili ich porušenie. V rámci tejto zodpovednosti zodpovedá aj protiprávne konanie osôb, ktoré v mene predávajúceho pri predaji výrobkov či poskytovaní služieb konajú. Správny orgán pri rozhodovaní o výške pokuty prihliadol aj na to, že cestou médií informoval verejnosť o presnom termíne, kedy vykoná kontrolu dodržiavania zákazu predaja tabakových výrobkov osobám mladším ako 18 rokov a práve z dôvodu poskytnutia tejto informácie širokej verejnosti hodnotil porušenie zákazu predaja ako závažné porušenie povinností. 6. Žalobca podal v zákonnej lehote žalobu na preskúmanie zákonnosti postupu a rozhodnutia žalovaného. Navrhol, aby súd zrušil rozhodnutie žalovaného a rozhodnutie Slovenskej obchodnej inšpekcie, Inšpektorátu Slovenskej obchodnej inšpekcie so sídlom v Košiciach a vec mu vrátil na ďalšie konanie. Uplatnil si zároveň právo na náhradu trov konania. V žalobe konštatoval, že správny orgán pri vydaní napadnutého rozhodnutia vychádzal z nedostatočného a neobjektívneho zisteného stavu. Namietal, že právny predpis zakazuje použiť maloletú osobu ako agenda - provokatéra na vykonanie dôkazu pre správne konanie. SOI úmyselne naviedol údajne maloletú L. J.. na porušenie zákona o ochrane nefajčiarov a navodil vopred situáciu, ktorá je v rozpore s dobrými mravmi a správnym postupom SOI, a to tak, že úmyselne vybral osobu, údajne maloletú, ktorej fyziognómia zodpovedala dospelej osobe, pričom nezabezpečila ako dôkaz pre správne konanie žiadny obrazový ani zvukový záznam z kontroly za prítomnosti maloletej osoby, čo kontrolnému orgánu umožňuje aj zákon o štátnej kontrole. Žalobca sa domnieva, že kontrolný orgán mohol prizvať maloletú osobu, ktorá môže byť zaujatá voči predávajúcemu alebo voči pracovníkom SOI, že kontrolný orgán poučil vopred maloletú L. J.., aby nemala pri sebe v čase kontroly občiansky preukaz. Inšpekčný záznam ako podklad pre rozhodnutie neobsahuje skutočnosť, či prizvaná maloletá L. J.. mala alebo nemala v čase kontroly pri sebe občiansky preukaz, aj keď vo vysvetlivke kontrolovanej osoby, je uvedené, že maloletá občiansky preukaz pri sebe nemala. Žalobca namietal, že správny orgán neumožnil žalobcovi zistiť, či v skutočnosti išlo o maloletú osobu, a či zákonný zástupca maloletej L. J.. dal písomný súhlas na jej prítomnosť pri kontrole, čo tento písomný súhlas obsahuje a či nie je v rozpore so zákonom. 7. Žalobca ďalej v žalobe uviedol, že podľa jeho názoru z gramatického výkladu ustanovenia § 5 ods.3 zákona o štátnej kontrole zákon neumožňuje vykonávať kontrolu maloletou osobou, pretože podľa § 5 ods.1 zákona o štátnej kontrole kontrolu vnútorného trhu vykonáva Slovenská obchodná inšpekcia prostredníctvom inšpektorov, ktorí sú zamestnancami Slovenskej obchodnej inšpekcie. Vzhľadom na ustanovenie § 5 ods.2 zákona o štátnej kontrole, podľa ktorej si môže Slovenská obchodná inšpekcia na kontrolu prizvať zamestnancov iných orgánov, právnických osôb alebo fyzické osoby, maloletá osoba mohla len vstupovať do prevádzky na pozemky a iných priestorov kontrolovaných osôb, ktoré súvisia s výrobou, predajom výrobkov a poskytovaním služieb, ale nie vykonávať kontrolu v akejkoľvek forme, teda ani vykonať kontrolný nákup. Z citácie zákona o štátne kontrole podľa žalobcu nie je daná možnosť maloletej osobe žiadnym spôsobom vykonávať kontrolu, tak ako jej to umožnili inšpektori SOI, ktorí jej zrejme nezákonne prikázali vykonať kontrolu vykonaním kontrolného nákupu cigariet. 8. Žalobca ďalej poukázal na nepreskúmateľnosť rozhodnutia prvostupňového správneho orgánu, ktorý v odôvodnení neuviedol, ktoré dôkazy použil na rozhodnutie, a jediným podkladom pre rozhodnutie bol inšpekčný záznam SOI, ktorý neobsahuje presné popísanie a zaznamenanie priebehu vykonávania kontrolného nákupu, nie je z neho zrejmé, kto kontrolný nákup vykonal, komu nemal byť vydaný doklad z elektronickej pokladne, a podobne. Rozhodnutie tiež neobsahuje takú závažnú skutočnosť, či SOI disponuje písomným súhlasom zákonného zástupcu maloletej L. J.. 9. Žalobca ďalej konštatoval, že žalovaný porušil základné zásady správneho konania, a to zásadu zákonnosti a tiež zásadu súčinnosti. Žalobca totiž požiadal správny orgán o nahliadnutie do spisu, o ktorom bol vyhotovený záznam zo dňa 26.11.2013, pričom žalobca chcel zistiť, či SOI disponuje súhlasom zákonného zástupcu maloletej L. J.. na prítomnosť pri kontrole SOI, a či tento súhlas je zaevidovaný v spise. SOI však neumožnila žalobcovi nahliadnuť do administratívneho spisu v plnom rozsahu tak, ako to žiadal, a neumožnila mu teda nahliadnuť do písomného súhlasu zákonného zástupcu maloletej. Toto konanie u žalobcu vzbudzuje podozrenie, že písomný súhlas zákonného zástupcu maloletej neexistuje, nie je vôbec zaevidovaný v administratívnom spise, prípadne že mohol byť vypracovaný dodatočne účelovo a podobne. 10. Žalobca namietal, že žalovaný ani na jednom stupni rozhodovania nenariadil ústne pojednávanie vo veci spáchania správneho deliktu, resp. priestupku. Poukázal na nález Ústavného súdu SR sp. zn. III.ÚS 231/2010, z ktorého je zrejmé, že priestupkové konania majú v zmysle ustálenej štrasburskej judikatúry zásadný charakter konania o trestnom obvinení. Správny orgán musí preto rešpektovať procesné práva obvineného z priestupku, základné zásady správneho konania a článok 6 Dohovoru o ochrane ľudských práv a základných slobôd, ktorý zaručuje právo na spravodlivý proces. Súčasťou práva na spravodlivý proces je právo na spravodlivé súdne konanie, ktoré subsumuje základné súdno-procesné princípy a so štrasburskej judikatúry vyplýva, že tieto princípy sa vzťahujú aj na konanie správne a exekučné. Článok 6 ods.3 Dohovoru zakotvuje minimálne práva obvineného z trestného činu. Podľa písm.d) článku 6 obvinený z trestného činu má právo vypočúvať alebo dať vypočúvať svedkov proti sebe a dosiahnuť predvolania a výsluch svedkov vo svoj prospech za rovnakých podmienok, ako svedkov proti sebe. 11. Žalobca konštatoval, že podľa ustálenej judikatúry Európskeho súdu pre ľudské práva nie je rozhodujúca klasifikácia protiprávneho konania a správne delikty a trestné delikty vnútroštátnym poriadkom. I sankcie v priestupkových veciach vo forme pokuty je potrebné považovať za sankcie represívneho charakteru, pretože ide o trestné veci bez ohľadu na relatívne nízke sankcie. Vo všetkých veciach, ktoré možno subsumovať pod pojem „veci trestného charakteru“, musí mať osoba, proti ktorej sa vedie konanie, možnosť domôcť sa práva na spravodlivý proces v zmysle článku 6 Dohovoru. V prípade žalobcu ide o vec trestného charakteru, a preto podľa žalobcu bolo postupom SOI porušené jeho ústavné právo vyjadriť sa ku všetkým vykonaným dôkazom, nebolo mu umožnené účinne sa v správnom konaní obhajovať. Žalovaný ako odvolací orgán mal na tieto nedostatky prihliadnuť ex offo a prvostupňové rozhodnutie správneho orgánu mal zrušiť a vec vrátiť na ďalšie konanie. 12. Žalovaný k žalobným námietkam uviedol, že pri vykonaní kontrolného nákupu maloletou osobou postupoval v súlade so zákonom. K námietke žalobcu, že správny orgán pri vydaní rozhodnutia nepostupoval zákonným spôsobom, keď v odôvodnení neuviedol, ktoré skutočnosti boli podkladom pre rozhodnutie, uviedol, že v zmysle ustanovenia § 47 ods.3 správneho poriadku v odôvodnení rozhodnutia musí správny orgán reagovať na dva okruhy problémov, a to na skutkové okolnosti a právne posúdenie veci. Za skutkové okolnosti treba považovať najmä skutočnosti, ktoré boli nepochybne zistené a ich právny význam. Ďalej je potrebné uviesť, aké dôkazy boli vykonané, ako ich hodnotí správny orgán, a napokon ako sa správny orgán vyrovnal s návrhmi a námietkami účastníkov. Právne posúdenie veci znamená, že správny orgán subsumuje zistený skutkový stav pod príslušné ustanovenie hmotnoprávneho predpisu. Právne posúdenie musí obsahovať konkrétny odkaz na príslušný právny predpis, z ktorého správny orgán vo výrokovej časti vychádzal, a z ktorého vyvodzuje svoje právne posúdenie. Na základe toho je zrejmé, že správny orgán postupoval v zmysle zákona a právnych predpisov, a preto nemožno hovoriť o nezákonnom rozhodnutí. Je nepochybne preukázané, že žalobca odpredal tabakové výrobky osobe mladšej ako 18 rokov a tým porušil zákon č. 377/2004 Z.z. o ochrane nefajčiarov. Skutočnosť, že žalobca sa pýtal maloletej osoby či má občiansky preukaz, a maloletá osoba mu uviedla, že ho pri sebe nemá, nie je skutočnosť, ktorá by mohla mať vplyv na skutkové zistenia uvedené v inšpekčnom zázname na základe vykonanej kontroly, a taktiež na následnú zodpovednosť žalobcu za porušenie povinnosti vyplývajúcej mu zo zákona, nakoľko žalobca si dostatočne neoveril, či kupujúca osoba má 18 rokov, alebo nie. 13. K neumožneniu nahliadnuť do písomného súhlasu zákonného zástupcu maloletej osoby žalobcovi žalovaný uviedol, že tento súhlas obsahuje údaje osobnej povahy, a preto sa nachádza v zapečatenej obálke. Tento postup zo strany správneho orgánu slúži na ochranu maloletej osoby s vykonanou kontrolou. Žalovaný zotrváva na názore, že v zmysle ochrany maloletej osoby a jeho zákonného zástupcu a nedisponovaným súhlasom zákonného zástupcu so sprístupnením osobných údajov maloletej osoby, nebolo možné s predmetným súhlasom žalobcu oboznámiť. 14. Podľa žalovaného žalobcovi nebolo odopreté právo účinne sa obhajovať zo strany správneho orgánu, ako to tvrdil v žalobe. Žalobca toto svoje právo využil a vyjadril sa. Vo svojom vyjadrení uviedol, že si je vedomý chyby, ktorá sa stala a prehlásil, že takéto chyby sa už opakovať nebudú. Na základe skutočnosti, že svoje porušenie priznal, nič nenamietal, ani nenavrhol doplnenie dokazovanie, správny orgán vydal rozhodnutie na základe dostatočne zisteného skutkového stavu. Z toho dôvodu mal správny orgán za to, že nie je potrebné nariaďovať ústne pojednávanie. 15. Súd v konaní podľa § 247 a nasl. O.s.p. preskúmal napadnuté rozhodnutie žalovaného a správneho orgánu prvého stupňa v medziach žaloby, oboznámil sa s administratívnym spisom a rozsudkom zo 04.06.2015 č.k. 6S/78/2014-42 zrušil rozhodnutie žalovaného z 23.04.2014 č. SK/0003/99/2014 a rozhodnutie Inšpektorátu Slovenskej obchodnej inšpekcie so sídlom v Košiciach pre Košický kraj z 11.11.2013 č. F/0337/08/13 z dôvodu uvedeného v § 250j ods.2 písm.d), e) O.s.p. a vec vrátil žalovanému na ďalšie konanie. Žalobcovi priznal právo na náhradu trov konania v sume 354,80 eur. 16. Žalobcovi priznal právo na náhradu trov konania vo výške 354,08 eur. Dôvodom zrušenia rozhodnutí oboch správnych orgánov bola tá skutočnosť, že správny orgán vo veci nenariadil ústne pojednávanie, a teda v konaní pred správnym orgánom došlo k takej procesnej vade, ktorá mohla mať vplyv na zákonnosť napadnutého rozhodnutia. Ďalšou procesnou vadou podľa názoru krajského súdu bolo to, že v rozhodnutí prvostupňového správneho orgánu nie je presne vymedzený skutok, pre ktorý bolo začaté správne konanie a pre ktorý bola uložená sankcia. V rozhodnutí prvostupňového správneho orgánu krajský súd považoval tiež za nepreskúmateľné pre nezrozumiteľnosť, ktorá spočívala v tom, že vo výrokovej časti absentoval popis skutku s uvedením miesta, času a spôsobu jeho spáchania, prípadne existencie iných skutočností, ktoré sú potrebné k tomu, aby nemohol byť zamenený s iným skutkom. 17. Proti tomuto rozsudku podal žalovaný odvolanie, v ktorom uviedol, že sa nestotožňuje so závermi krajského súdu, pretože podľa jeho názoru je výrok uvedený v rozhodnutí prvostupňového správneho orgánu jasne formuluje popis skutku s uvedením spôsobu jeho spáchania. V tejto súvislosti poukázal na rozsudok Najvyššieho súdu SR sp. zn. 5Sžo/21/2014. 18. K nenariadeniu ústneho pojednávania žalovaný uviedol, že v predmetnej veci nariadenie ústneho pojednávania osobitný zákon neustanovuje, pričom správny orgán považoval skutkový stav za presne a spoľahlivo zistený, a preto ústne pojednávanie by neprispelo k objasneniu veci, z toho dôvodu ústne pojednávanie z vlastného podnetu nenariadil. Ani samotný žalobca ako účastník správneho konania jeho nariadenie nenavrhol. Žalovaný má za to, že žalobcovi bola poskytnutá možnosť svoje práva v konaní účinne obhajovať, ktorú pred vydaním prvostupňového rozhodnutia využil, pričom námietkami uvedenými vo vyjadrení sa prvostupňový správny orgán zaoberal, a vyrovnal sa s nimi, ako aj odvolací orgán s námietkami v podanom odvolaní. Na podporu svojich tvrdení žalovaný poukázal na rozhodnutia ESĽP, ako aj na uznesenie Ústavného súdu SR II. ÚS/134/2014. 19. Najvyšší súd SR uznesením zo dňa 25.01.2017 č.k. 10Sžo/286/2015-63 rozsudok Krajského súdu v Košiciach zo 04.06.2015 č.k. 6S/78/2014-42 zrušil a vec vrátil na ďalšie konanie. 20. V odôvodnení uznesenia odvolací súd konštatoval, že sa nestotožnil s tvrdením krajského súdu, že rozhodnutie prvostupňového správneho orgánu je nepreskúmateľné pre nezrozumiteľnosť. Podľa názoru Najvyššieho súdu SR výrok rozhodnutia za daný správny delikt je dostatočný a dostatočne špecifikovaný, tak, aby nevznikli pochybnosti o tom, čo bolo predmetom správneho konania, a aby nemohol byť zamenený s iným. Pretože krajský súd nešpecifikoval vo svojom rozsudku jednotlivé nedostatky vo výrokovej časti prvostupňového správneho orgánu, v tejto časti považoval odvolací súd rozhodnutie krajského súdu za nepreskúmateľné. 21. Odvolací súd nesúhlasil ani so záverom krajského súdu, že tým, že správny orgán nenariadil vo veci ústne pojednávanie, došlo k takej procesnej vade, ktorá mohla mať vplyv na zákonnosť napadnutého rozhodnutia. 22. Odvolací orgán v uznesení konštatoval, že žalobca v správnom konaní podal opravný prostriedok proti rozhodnutiu prvostupňového správneho orgánu zo dňa 28.11.2013, vyjadrenie sa k veci po začatí správneho konania zo dňa 23.10.2013, ako sa aj oboznámil s obsahom spisu dňa 26.11.2013. Ani v jednom z podaní žalobca nenamietal, že nebolo nariadené ústne pojednávanie, alebo že by žalobca žiadal ústne pojednávanie nariadiť. Nenariadenie ústneho pojednávania namietal žalobca prvýkrát až v podanej žalobe. Na výzvu krajského súdu, či súhlasí s prejednaním veci bez nariadenia pojednávania, odpovedal, že súhlasí, a hlavného pojednávania sa ani nezúčastnil. 23. Odvolací súd ďalej konštatoval, že nespochybňuje závery nálezu Ústavného súdu SR č. III. ÚS/231/2010-38 zo dňa 25.08.2010, na ktoré krajský súd poukázal, ale v danom prípade dodal, že podľa judikatúry ESĽP neuskutočnenie ústneho pojednávania nespôsobuje ujmu požiadavkám článku 6 ods.1 Dohovoru vo vzťahu k ústnosti a verejnosti konania v prípadoch, keď skutkové okolnosti nie sú sporné a právne otázky sa nevyznačujú osobitnou zložitosťou (napr. Varela Assaino proti Portugalsku, rozhodnutie zo dňa 25.04.2002, č. sťažnosti 64336/01). Odvolací súd poukázal na zrejmý skutkový stav, ktorý by ústnym pojednávaním neprispel k jeho ďalšiemu objasneniu. 24. Najvyšší súd SR ďalej zdôraznil, že právo na verejné prejednanie trestných obvinených, v tomto prípade správneho deliktu, článok 6 ods.1 Dohovoru zaručuje a priznáva v konaní pred nezávislým a nestranným súdom zriadeným zákonom. V tomto prípade však žalovaný ako orgán štátnej správy podľa § 3 ods.2 zákona č. 128/2002 Z.z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, nespĺňa atribúty nesprávneho a nezávislého súdu podľa článku 6 ods.1 Dohovoru. Z uvedeného dôvodu podľa názoru odvolacieho súdu neuskutočnenie ústneho pojednávania v konaní pred správnymi orgánmi nespôsobuje ujmu požiadavkám podľa článku 6 ods.1 Dohovoru spočívajúcich v zachovaní princípu ústnosti, verejnosti a prítomnosti na prerokovanie veci, v prípade, že rozhodnutia správnych orgánov je možné preskúmať súdom, ktorý spĺňa požiadavky uvedené v článku 6 ods.1 Dohovoru. V danej veci odvolací súd odkázal na uznesenie Ústavného súdu SR II. ÚS 134/2014-19 zo dňa 05.02.2014. 25. Podľa § 491 ods.1 zákona č. 162/2015 Z.z. Správny súdny poriadok ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. Právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba, alebo právnická osoba (§ 491 ods.2 Správneho súdneho poriadku). Podľa § 250ja ods.4 súd prvého stupňa aj správny orgán sú viazané právnym názorom odvolacieho súdu, ak bolo rozhodnutie zrušené a vec bola vrátená na ďalšie konanie. 26. Podľa Správneho súdneho poriadku proti rozhodnutiu správneho súdu nie je prípustné odvolanie, a preto Správny súdny poriadok neprebral právnu úpravu obsiahnutú v ustanovení § 250ja O.s.p. Právoplatné rozhodnutie súdu však za zákonom ustanovených podmienok možno napadnúť kasačnou sťažnosťou. Ak dôjde k zrušeniu napadnutého rozhodnutia a k vráteniu veci na ďalšie konanie a nové rozhodnutie, krajský súd aj orgán verejnej správy sú viazaní právnym názorom kasačného súdu (§ 469 Správneho súdneho poriadku). 27. Súd v konaní podľa § 177 - § 198 Správneho súdneho poriadku preskúmal napadnuté rozhodnutia žalovaného a rozhodnutie správneho orgánu prvého stupňa v medziach žaloby, oboznámil sa s pripojeným administratívnym spisom žalovaného a po uskutočnení ústneho pojednávania viazaný právnym názorom odvolacieho súdu rozhodol tak, že žalobu zamietol. 28. Zástupca žalobcu na pojednávaní uviedol, že sa nestotožňuje s uznesením Najvyššieho súdu SR, ktorý sa nedostatočne nevysporiadal s otázkou, prečo povaha veci si nevyžadovala nariadenie ústneho pojednávania, resp. v čom spočívala táto povaha veci. Konštatoval, že súhlasí s tým, že preverenie povinnosti odoprieť predaj tabakových výrobkov maloletým osobám s dá uskutočniť iba tým, že takýto nákup uskutoční maloletá osoba. Namietal však, že inšpekčný záznam neobsahuje popis tejto udalosti, ale inšpektori prišli už s predpripraveným obsahom tohto inšpekčného záznamu. Namietal tiež, že doposiaľ žalobcovi nebolo umožnené nahliadnuť do udeleného písomného súhlasu zákonného zástupcu maloletej osoby, a teda sa nevie, o akú osobu išlo. Namietal tiež, že žalobca v celom konaní nezistil, či osoba, ktorá vykonala kontrolný nákup, bola maloletá, či bola školená na vykonanie kontrolného nákupu a podobne. Podľa jeho názoru ide o jediný možný spôsob preukázať spáchaný delikt. Preto navrhol zrušiť napadnuté rozhodnutie žalovaného a správneho orgánu prvého stupňa pre neobjektívne a nespoľahlivo zistený skutkový stav. 29. Žalovaný na pojednávaní uviedol, že trvá na podanom vyjadrení k žalobe, ako aj na odvolaní proti rozsudku krajského súdu, a uznesenie Najvyššieho súdu SR považuje za zákonné. Konštatoval, že skutkový stav bol spoľahlivo zistený a vo veci nebolo potrebné vykonať ústne pojednávanie, pretože platná právna úprava takúto povinnosť správnemu orgánu nenariaďovala. Podklady, ktoré boli získané, odôvodňovali konštatovanie, že žalobca porušil svoje povinnosti, a teda že ide o iný správny delikt v jeho konaní. Konštatoval, že iným spôsobom sa kontrola predaja tabakových výrobkov maloletým osobám nedá vykonať, pričom maloletá osoba sa nezúčastňuje na vykonaní samotnej kontroly, ktorú vykonávajú inšpektori. Inšpektori v rámci tejto kontroly sledujú postup predávajúceho pri predaji alebo odmietnutí predaja tabakových výrobkov maloletým osobám. Táto skutočnosť vyplýva aj z rozsudku Najvyššieho súdu SR č. 6Sžo/39/2015. Navrhol, aby súd žalobu zamietol. 30. Podľa § 6 ods.2 zákona č. 377/2004 Z.z. o ochrane nefajčiarov zakazuje sa predávať tabakové výrobky a výrobky, ktoré sú určené na fajčenie a neobsahujú tabak osobám mladším ako 18 rokov. Každý, kto predáva tabakové výrobky a výrobky, ktoré sú určené na fajčenie, a neobsahujú tabak, je povinný odoprieť ich predaj osobe, ktorá je mladšia ako 18 rokov (§ 6 ods.3 zákona č. 377/2004 Z.z.). 31. Podľa § 5 ods.1 zákona č. 128/2002 Z.z. o štátnej kontrole vnútorného trhu vo veciach ochrany spotrebiteľa kontrolu vnútorného trhu vykonáva Slovenská obchodná inšpekcia prostredníctvom inšpektorov, ktorí sú zamestnancami Slovenskej obchodnej inšpekcie. Podľa § 5 ods.3 citovaného zákona Slovenská obchodná inšpekcia je na základe predchádzajúceho písomného súhlasu zákonného zástupcu maloletej osoby oprávnená vykonať kontrolu dodržiavania zákazu predaja a povinnosti odopretia predaja podľa osobitného predpisu za prítomnosti maloletej osoby. 32. Podľa § 12 zákona č. 128/2002 Z.z. na konanie podľa tohto zákona sa použije všeobecný predpis o správnom konaní, ak tento zákon neustanovuje inak. 33. Podľa § 21 ods.1 zákona č. 71/1967 Z.z. o správnom konaní (Správny poriadok) v znení neskorších predpisov správny orgán nariadi ústne pojednávanie, ak to vyžaduje povaha veci, najmä ak sa tým prispeje k jej objasneniu, alebo ak to ustanovuje osobitný zákon. 34. Súd z obsahu spisu a napadnutých rozhodnutí zistil, že správny orgán rozhodol na podklade inšpekčného záznamu, z ktorého je zrejmé, že nákup cigariet uskutočnila maloletá L. J.., ktorá v čase nákupu mala 16 rokov. Žalobca namietal nezákonnosť vykonania kontrolného nákupu maloletou osobou, ktorá podľa jeho názoru nie je oprávnenou na výkon kontroly. Táto námietka žalobcu nie je opodstatnená vzhľadom na citované ustanovenie § 5 ods.3 zákona č. 128/2002 Z.z. v znení neskorších predpisov. Z citovaného ustanovenia vyplýva, že kontrolu dodržiavania zákazu predaja a povinnosti odopretia predaja vykonáva Slovenská obchodná inšpekcia za prítomnosti maloletej osoby. Na takýto úkon je potrebné zabezpečiť predchádzajúci písomný súhlas zákonného zástupcu maloletej osoby, ktorý sa nachádza v administratívnom spise v zapečatenej obálke. Z uvedeného dôvodu súd nemal dôvod pochybovať o tom, že v čase spáchania správneho deliktu žalobcom osoba, ktorá vykonala kontrolný nákup, bola mladšia ako 18 rokov. Žalobca, resp. jeho právny zástupca pri nahliadnutí do administratívneho spisu, mal možnosť si overiť, že takýto súhlas zákonného zástupcu bol daný a že sa v spise nachádzal. Obrana žalobcu, že maloletá osoba vyzerala v skutočnosti na 24 rokov, je vzhľadom na odstup času bezpredmetná, a navyše, súd k tomu dodáva, že žalobca mal pochybnosti vyžiadať od takejto osoby doklad totožnosti, prípadne odoprieť predaj tabakových výrobkov. 35. Nenariadenie ústneho pojednávania v preskúmavanej veci Najvyšší súd SR nepovažoval za také porušenie procesných predpisov, ktoré by mal za následok vydanie nezákonného rozhodnutia. Právny názor Najvyššieho súdu SR je pre prvostupňový súd právne záväzný, a preto túto žalobnú námietku súd nepovažuje za právne významnú. Dôvody sú uvedené v uznesení Najvyššieho súdu SR z 25.01.2017 č.k. 10Sžo/286/2015-63. 36. Z uvedených dôvodov súd po opätovnom preskúmaní napadnutých rozhodnutí správnych orgánov viazaný právnym názorom odvolacieho súdu žalobu podľa § 190 Správneho súdneho poriadku zamietol. 37. Rozsudok bol prijatý senátom v pomere hlasov 3:0 (§ 139 ods.4 Správneho súdneho poriadku). 38. Žalobcovi, ktorý nebol v konaní úspešný, súd nepriznal právo na náhradu trov konania voči žalovanému (§ 167 ods.1 Správneho súdneho poriadku). Poučenie: Proti tomuto rozhodnutiu je prípustná kasačná sťažnosť, ktorá musí byť podaná v lehote 30 dní od doručenia rozhodnutia krajského súdu. Zmeškanie lehoty nemožno odpustiť. V kasačnej sťažnosti sa uvedú všeobecné náležitostí podania to znamená, ktorému správnemu súdu je určené, kto ho robí, ktorej veci sa týka, čo sa ním sleduje, ako aj označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 Správneho súdneho poriadku (ďalej len "sťažnostné body") sa podáva a návrh výroku rozhodnutia (sťažnostný návrh), podpis a spisová značka konania. Ďalej sa v kasačnej sťažnosti musí uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body") a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Kasačnú sťažnosť možno odôvodniť len tým, že krajský súd v konaní alebo pri rozhodovaní porušil zákon tým, že a) na rozhodnutie vo veci nebola daná právomoc súdu v správnom súdnictve, b) ten, kto v konaní vystupoval ako účastník konania, nemal procesnú subjektivitu, c) účastník konania nemal spôsobilosť samostatne konať pred krajským súdom v plnom rozsahu a nekonal za neho zákonný zástupca alebo procesný opatrovník, d) v tej istej veci sa už skôr právoplatne rozhodlo alebo v tej istej veci sa už skôr začalo konanie, e) vo veci rozhodol vylúčený sudca alebo nesprávne obsadený krajský súd, f) nesprávnym procesným postupom znemožnil účastníkovi konania, aby uskutočnil jemu patriace procesné práva v takej miere, že došlo k porušeniu práva na spravodlivý proces, g) rozhodol na základe nesprávneho právneho posúdenia veci, h) sa odklonil od ustálenej rozhodovacej praxe kasačného súdu, i) nerešpektoval záväzný právny názor, vyslovený v zrušujúcom rozhodnutí o kasačnej sťažnosti alebo j) podanie bolo nezákonne odmietnuté. Dôvod kasačnej sťažnosti uvedený v odseku 1 písm.g) až i) sa vymedzí tak, že sťažovateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia. Dôvod kasačnej sťažnosti nemožno vymedziť tak, že sťažovateľ poukáže na svoje podania pred krajským súdom. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí správnemu súdu do desiatich dní, na podanie sa neprihliada. Správny súd na dodatočné doručenie podania nevyzýva. K podaniu kolektívneho orgánu musí byť pripojené rozhodnutie, ktorým príslušný kolektívny orgán vyslovil s podaním súhlas. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší účastník konania dostal jeden rovnopis s prílohami. Ak sa nepredloží potrebný počet rovnopisov a príloh, správny súd vyhotoví kópie podania na trovy toho, kto podanie urobil. Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2017:7014200733.2 (dáta aktuálne k 10. 11. 2026). Záväzné je znenie zverejnené súdom.




